非洲力量主宰歐洲冠軍 賀拿做英雄？
2024年05月30日 16:00
東網電視
更多新聞短片
歐霸同歐協聯決賽都係由非洲球員入波。(Getty Images)
今季歐洲3大盃賽已有2支冠軍誕生，無獨有偶，2場決賽都係由非洲球員包辦入球，如果周日(2日)凌晨歐聯決賽都係由「非洲力量」決定，擁有科特迪瓦前鋒施巴斯坦賀拿嘅多蒙特係咪會秤先呢？
歐霸盃決賽，阿特蘭大憑尼日利亞翼鋒盧卡文連中三元，3比0大炒利華古遜奪冠；歐協聯決賽，奧林比亞高斯就由摩洛哥前鋒阿尤比艾卡比一箭定江山捧盃。按照呢個走勢，如果決賽又係非洲球員「話事」，多蒙特有施巴斯坦賀拿(科特迪瓦)同賓斯拜尼(阿爾及利亞)，皇馬就只有中場巴謙戴亞斯(摩洛哥)，多蒙特2比1「領先」。
施巴斯坦賀拿今季德甲0入球，不過喺歐聯上陣50分鐘就有1個入波，係8強淘汰馬德里體育會功臣，而且佢今年已有「決賽入波捧盃」紀錄，2月份非國盃決賽，施巴斯坦賀拿攻入致勝球，帶領科特迪瓦贏非國盃冠軍。如果多蒙特贏埋歐聯，佢會成為伊度奧同謝利美後，第3個同年贏得非國盃同歐聯冠軍球員。